**Kairapalmukasvit** eli **palmiokasvit** (Pandanaceae) on yksisirkkaisten kukkivien kasvien heimo lahkossa *Pandanales*. Heimoon kuuluu viisi sukua ja 885 lajia. Kairapalmukasvit ovat lähinnä trooppisten ja subtrooppisten alueiden puumaisia kasveja, mutta varsinkin Uudessa-Seelannissa niitä esiintyy myös lauhkeilla alueilla. Heimo ei nimestään huolimatta ole läheistä sukua palmukasveille (Arecaceae).

Kuvaus
------

Kairapalmukasvit ovat ainavihantia puuvartisia liaaneja, puita tai pensaita. Yksisirkkaisina kasveina niillä ei kuitenkaan ole jälsikerrosta, eivätkä kasvien varret siten kasva säännöllisesti leveyttä tai tuota vuosirenkaita. Kairapalmukasveilla on usein ilmajuuria, ja köynnöstävät lajit käyttävät juuriaan tarttumiseen. Lehdet kasvavat versojen päädyissä ruusukkeina. Ne ovat ilmaraollisia ja muodoltaan kapeita ja yleensä terävän sahalaitaisia.

Kairapalmukasvit ovat tavallisesti kaksikotisia, mutta joillakin lajeilla on myös yksikotisia yksilöitä ja kaksineuvoisia kukkia. Kasvit ovat usein tuulipölytteisiä, mutta joidenkin lajien pölyttäjinä toimivat hyönteiset, linnut tai lepakot. Pienet kukat kasvavat huiskilo- tai terttutyyppisissä kukinnoissa. Kukinnot kasvavat versojen kärjissä. Kukkien kehä on surkastunut tai kokonaan puuttuva. Heteitä on tavallisesti 10–100. Yksineuvoisissa emikukissa on usein joutoheteitä. Kukka on yleensä yhdyseminen, ja emilehtiä on 1–80. Sikiäin on 1–100-onteloinen. Hedelmä on rakenteellisesti marja tai luumarja, usein useasta yksinkertaisesta hedelmästä muodostuva kertohedelmä.

Suvut
-----

* *Benstonea* – piikkipalmiot
* *Freycinetia*
* *Martellidendron*
* *Pandanus* – kairapalmut
* *Sararanga*

Levinneisyys
------------

Kairapalmukasvit kasvavat Afrikan, Aasian, Australian ja Oseanian trooppisen, subtrooppisen ja lauhkean vyöhykkeen alueilla. Afrikassa niitä esiintyy Länsi- ja Keski-Afrikassa sekä Madagaskarilla, Aasiassa lähinnä Etelä- ja Kaakkois-Aasiassa. Australiassa kairapalmukasveja kasvaa mantereen pohjois- ja länsiosissa, Oseaniassa useilla Tyynenmeren saarilla sekä kaikkialla Uudessa-Seelannissa.

Kuvia
-----

* Freycinetia arborea*Freycinetia arborea*
* Madagaskarinkairapalmu (Pandanus utilis)Madagaskarinkairapalmu (*Pandanus utilis*)
* Sararanga sinuosa*Sararanga sinuosa*

Lähteet
-------

### Viitteet

1. 1 2 3 4 5  Stevens, P. F.: Angiosperm Phylogeny Website (Version 14) *mobot.org*.  heinäkuu 2017. Viitattu 1.4.2020. (englanniksi)
2. ↑  Pandanaceae The Plant List. Viitattu 11.8.2012. (englanniksi)
3. 1 2 3  L. Watson & M. J. Dallwitz: The families of flowering plants: Pandanaceae *delta-intkey.com*.  Arkistoitu 19.4.2021. Viitattu 11.8.2012. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q736182
* Wikispecies: Pandanaceae
* APNI: 54601
* ATRF: Pandanaceae
* CoL: 626JT
* EoL: 8158
* EPPO: 1PANF
* FloraBase: 22740
* FoAO2: Pandanaceae
* FoC: 10649
* Fossilworks: 55803
* GBIF: 3737
* GRIN: 814
* iNaturalist: 70024
* IPNI: 77126751-1
* IRMNG: 119172
* ITIS: 42519
* NCBI: 4724
* NZOR: 2b2f48b8-60e2-4e1d-ad49-da6d4e681b0a
* Open Tree of Life: 928475
* POWO: urn:lsid:ipni.org:names:77126751-1
* Tropicos: 42000341
* Watson & Dallwitz: pandanac
* WFO: wfo-7000000439

 |

 |